***Монгол Улсын Их Хурлын 2012 оны намрын ээлжит чуулганы Хууль зүйн байнгын хорооны 10 дугаар сарын 24-ний өдөр (Лхагва гариг)-ийн хуралдаан 11 цаг 20 минутад Төрийн ордны “Б” танхимд эхлэв.***

 Байнгын хорооны дарга, Улсын Их Хурлын гишүүн Ш.Түвдэндорж ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 16 гишүүнээс 9 гишүүн ирж, 56.2 хувийн ирцтэй байв. Үүнд:*

***Чөлөөтэй:***  О.Баасанхүү, Ж.Батзандан, Х.Баттулга, С.Баярцогт, Л.Болд, Р.Гончигдорж.

***Өвчтэй:*** Ч.Сайханбилэг.

***Нэг. “Хууль, Улсын Их Хурлын тогтоолын төслүүд буцаах тухай” Улсын Их Хурлын тогтоолын төсөл (үргэлжлэл)***

Хэлэлцэж буй асуудалтай холбогдуулан Улсын Их Хурлын Хууль зүйн байнгын хорооны зөвлөх Б.Баасандорж, референт К.Пүрэвсүрэн нар байлцав.

Хэлэлцэх асуудалтай холбогдуулан Улсын Их Хурлын гишүүн С.Эрдэнийн асуусан асуултад Улсын Их Хурлын гишүүн Ш.Түвдэндорж хариулж, тайлбар хийв.

**Ш.Түвдэндорж:** 1.Худалдааны тухай хуулийн төсөл, Монгол Улсын Эрүүгийн хуулийн төсөл, Нэмэгдсэн өртгийн албан татварын тухай хуульд өөрчлөлт оруулах тухай хуулийн төсөл гэсэн 3 хуулийн төслийг эгүүлэн татах саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 2

Бүгд 9

Гишүүдийн олонхийн саналаар дэмжигдлээ.

2.Улсын Их Хурлын гишүүн Н.Батбаяр, Х.Тэмүүжин нарын гаргасан, жагсаалтын 19 дүгээрт бичигдсэн Монгол Улсын Үндсэн хуульд өөрчлөлт оруулах тухай хуулийн төслийг жагсаалтаас хасах гэсэн саналыг дэмжиж байгаа гишүүд гараа өргөнө үү.

Дээрх саналтай холбогдуулан Улсын Их Хурлын гишүүн С.Эрдэнийн асуусан асуултад Улсын Их Хурлын гишүүн Ш.Түвдэндорж хариулж, тайлбар хийв.

Зөвшөөрсөн 7

Татгалзсан 2

Бүгд 9

Гишүүдийн олонхийн саналаар дэмжигдлээ.

3.Улсын Их Хурлын гишүүн Н.Батбаярын гаргасан, жагсаалтын 31-д Улс төрийн намуудын тухай хууль /шинэчилсэн найруулга/ болон дагалдах бусад хууль, тогтоолын төслүүдийг жагсаалтаас хасах гэсэн саналыг дэмжиж байгаа гишүүд гараа өргөнө үү.

Дээрх саналтай холбогдуулан Улсын Их Хурлын гишүүн Р.Бурмаа, С.Эрдэнэ, Х.Тэмүүжин нар санал хэлэв.

Зөвшөөрсөн 0

Татгалзсан 9

Бүгд 9

Гишүүдийн олонхийн саналаар дэмжигдсэнгүй.

4.Улсын Их Хурлын гишүүн Д.Оюунхоролын гаргасан, жагсаалтын 21-д Гэр бүлийн тухай хуульд нэмэлт, өөрчлөлт оруулах тухай болон дагалдах бусад хуулийн төслүүдийг жагсаалтаас хасах гэсэн саналыг дэмжиж байгаа гишүүд гараа өргөнө үү.

Дээрх саналтай холбогдуулан Улсын Их Хурлын гишүүн Х.Тэмүүжин санал хэлэв.

Зөвшөөрсөн 0

Татгалзсан 9

Бүгд 9

Гишүүдийн олонхийн саналаар дэмжигдсэнгүй.

 5.Улсын Их Хурлын гишүүн Н.Батбаярын гаргасан, жагсаалтын 22-т 2011 оны 12 дугаар сарын 6-нд өргөн мэдүүлсэн Орон нутгийн Хурлын сонгуулийн тухай хуульд нэмэлт, өөрчлөлт оруулах тухай болон холбогдох хуулийн төслийн хамт жагсаалтаас хасах гэсэн саналыг дэмжиж байгаа гишүүд гараа өргөнө үү.

Дээрх саналтай холбогдуулан Улсын Их Хурлын гишүүн Х.Тэмүүжин, Д.Батцогт, С.Эрдэнэ нар санал хэлэв.

Зөвшөөрсөн 1

Татгалзсан 8

Бүгд 9

Гишүүдийн олонхийн саналаар дэмжигдсэнгүй.

6.Улсын Их Хурлын гишүүн С.Бямбацогтын гаргасан, жагсаалтын 4-т Төрийн албаны тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай, Эрүүл мэндийн тухай хуульд нэмэлт, өөрчлөлт оруулах тухай, Онцгой албан татварын тухай хуульд өөрчлөлт оруулах тухай, Гаалийн албан татвараас чөлөөлөх тухай, Нэмэгдсэн өртгийн албан татвараас чөлөөлөх тухай хуулийн төслүүд, Алслагдсан болон говийн бүсэд хамрагдах сумдыг тогтоох тухай Улсын Их Хурлын тогтоолын төслийг жагсаалтаас хасах гэсэн саналыг дэмжиж байгаа гишүүд гараа өргөнө үү.

 Дээрх саналтай холбогдуулан Улсын Их Хурлын гишүүн С.Бямбацогт, Х.Тэмүүжин, Д.Батцогт, Д.Ганбат нар санал хэлэв.

Зөвшөөрсөн 6

Татгалзсан 3

Бүгд 9

Гишүүдийн олонхийн саналаар дэмжигдлээ.

 7.Төсвийн байнгын хорооны 2012 оны 10 дугаар сарын 23-ны өдрийн хуралдаанаас жагсаалтын 24 дүгээрт байгаа Татварын мэргэшсэн зөвлөхийн үйл ажиллагааны тухай хууль болон дагалдах бусад хуулийн төслүүдийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж шийдвэрлэж, Хууль зүйн байнгын хорооноос хэлэлцэх асуудлын жагсаалтаас хасахаар тогтоолын төсөлд тусгасан.

Иймд дээрх хуулийн төслийг жагсаалтаас хасах эсэх асуудлыг дахин хэлэлцэн шийдвэрлэхийг хуралдаан даргалагч танилцуулав.

 Дээрх асуудалтай холбогдуулан Улсын Их Хурлын гишүүн З.Энхболд санал хэлж, Хууль зүйн байнгын хорооны зөвлөх Б.Баасандорж тайлбар хийв.

Тус Байнгын хорооноос Хуул зүйн байнгын хорооны шийдвэр хүчин төгөлдөр байгаа тул Төсвийн байнгын хорооны дарга, Улсын Их Хурлын гишүүн Ц.Даваасүрэнтэй ярилцахаар шийдвэрлэв.

**Ш.Түвдэндорж:** -“Хууль, Улсын Их Хурлын тогтоолын төслүүд буцаах тухай” Улсын Их Хурлын тогтоолын төслийг бүхэлд нь батлах саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 2

Бүгд 9

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Батцогт Улсын Их Хурлын чуулганы нэгдсэн хуралдаанд танилцуулахаар тогтов.

***Уг асуудлыг 11 цаг 45 минутад хэлэлцэж дуусав.***

***Хоёр. Улсын Их Хурлын гишүүний халдашгүй байдал зөрчигдсөн талаарх гомдол санал, Төрийн ордны хамгаалалтын албаны чиг үүргийн хэрэгжилтийн асуудал.***

Хэлэлцэж буй асуудалтай холбогдуулан Улсын Их Хурлын Тамгын газрын Ерөнхий нарийн бичгийн дарга Ц.Шаравдорж, Төрийн тусгай хамгаалалтын газрын зөвлөх Я.Тогтохням, Төрийн ордны хамгаалалтын албаны дарга Г.Лхагвасүрэн, Хууль зүйн байнгын хорооны зөвлөх Б.Баасандорж, референт К.Пүрэвсүрэн нар байлцав.

Дээрх асуудлын талаар Улсын Их Хурлын гишүүн Р.Бурмаа танилцуулав.

Улсын Их Хурлын гишүүн З.Энхболд, Р.Бурмаа, З.Баянсэлэнгэ, Х.Тэмүүжин, Д.Батцогт, Д.Ганбат нарын асуусан асуултанд ажлын хэсгээс Я.Тогтохням, Г.Лхагвасүрэн нар хариулж, тайлбар хийв.

 Улсын Их Хурлын гишүүн З.Энхболд, Р.Бурмаа, С.Бямбацогт нар санал хэлэв.

Байнгын хорооны дарга, Улсын Их Хурлын гишүүн Ш.Түвдэндорж, энэ асуудлаар санал боловсруулах ажлын хэсэг томилж, Төрийн ордны хамгаалалтын албаны хүмүүсийг торгууль, шийтгэлийн асуудлаа яаралтай шийдвэрлэж танилцуулахыг үүрэг болгов.

***Хуралдаан 12 цаг 10 минутад өндөрлөв.***

***Тэмдэглэлтэй танилцсан:***

ХУУЛЬ ЗҮЙН БАЙНГЫН

ХОРООНЫ ДАРГА Ш.ТҮВДЭНДОРЖ

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**УЛСЫН ИХ ХУРЛЫН 2012 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 10 ДУГААР САРЫН 24-НИЙ**

**ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 11 цаг 20 минутад эхлэв.***

***Ш.Түвдэндорж:*** -Ирц бол хүрчихсэн байгаа. Баасанхүү, Батзандан, Баярцогт, Болд гишүүд гадаадад явж байгаа. Баттулга гишүүн гадны хүмүүс ирээд чөлөөтэй байгаа. Сайханбилэг гишүүн өвчтэй. Ингээд 10 гишүүн ирсэн байгаа. Одоогоор Гончигдорж дарга энэ Тусгай хяналтын дэд хороонд хуралтай байгаа. Энхболд дарга одоо ороод ирэх байх. Ингээд ирц бүрдсэн тул хурлаа нээе.

Хурлын хэлэлцэх асуудлыг та бүхэнд тараасан байгаа. Хууль, Улсын Их Хурлын тогтоолын төслүүд буцаах тухай Улсын Их Хурлын тогтоолын төслийг үргэлжлүүлж хэлэлцэнэ.

Өөр хэлэлцэх асуудалд саналтай гишүүд байна уу?

**С.Эрдэнэ:** -Асууж, тодруулах юм байна. Энэ зүгээр одоо нөгөө шинэ Улсын Их Хурал гарсантай холбоотойгоор хуулийн төслийг буцаах тухай асуудал яригдаад байна уу, зүгээр нөгөө төсвийн хуультай дагаж орж байгаа хуулиудтай холбоотой асуудал яригдаад байгаа юм уу.

**Ш.Түвдэндорж:** -Энэ нөгөө хууль санаачлагчийн бүрэн эрх дуусчихсан, дээр нь олонхийнх нь бүрэн эрх дуусчихсан, бас нөгөө 20-уулаа байхад 11 нь дуусчихвал 9 нь тэгээд татагдчихдаг юм тиймээ. Ижил бас төстэй 3 төсөл ингээд нийлээд 34 төсөл байгаа юм.

Өөр нэг ийм санал байгаа. Улсын Их Хурлын гишүүдийн зүгээс бас санал гаргаж байгаа зүйл юу вэ гэхээр энэ Их Хурлын гишүүний халдашгүй байдал гэж юу гэж ойлгох юм. Тэр хуулийг яаж хэрэгжүүлэх юм. Жишээ нь одоо жагсаал цуглаан хийж байгаа хүмүүс Их Хурлын гишүүдийн биед нь, мэдээж хуулиар бол орон байр, унаа тэрэг бүх юм нь одоо халдашгүй гэж байгаа шүү дээ хуулиар. Энд халдсан тохиолдолд яаж, ямархуу арга хэмжээ авч, яаж энийг нь хамгаалах ёстой юм. Хэрвээ энэ хэрэг үйлдэгдсэн тохиолдолд яаж хариуцлага тооцох, хэнд хандах энэ бүх юмыг одоо ярилцъя, энийг бас анхааралд оруулъя гэсэн ийм санал гаргаж байна.

Энэ хоёр асуудлыг хэлэлцье. Өөр саналтай хүн байна уу? Байхгүй бол хэлэлцэх асуудлаа баталъя.

Хууль, Улсын Их Хурлын тогтоолын төсөл буцаах тухай та бүхэнд тараачихсан байгаа төслийг. Энэ төсөлтэй холбоотойгоор 3 удаа хэлэлцсэн учраас асуулт бараг байхгүй байх. Энэнтэй холбогдуулаад нэг ер нь бол нэг 4 хуулийг байлгаач ээ гэсэн Их Хурлын гишүүдийн санал ирсэн. 3 хуулийн төслийг нэмье гэсэн ийм 7 санал байгаа юм. Тэгэхээр энэ 7 саналаараа шууд санал хураагаад явчих уу.

Өмнө нь яагаад гэвэл энэ асуудлыг 2 удаа хэлэлцчихсэн учраас дахиад юу яах. Эхлээд энэ хуулийн тогтоолын төсөл дээр 3 хууль нэмье гэсэн байгаа. Энэ нь ямар ямар хууль вэ гэхээр Худалдааны тухай хуулийн төсөл. Энэ нь нөгөө гадаад худалдааны асуудал нь Гадаад хэргийн сайдын эрхлэх асуудлын хүрээнээс Эдийн засгийн хөгжлийн сайдад хамаарах болсон учраас энэ талаар дахин хууль боловсруулж Засгийн газрын хуралдаанд хэлэлцүүлэх шаардлагатай гээд энэ хуулийг татъя гэсэн нэг ийм санал байгаа.

Монгол Улсын Эрүүгийн хуулийн төсөл, Үндсэн чиглэлийн төсөл, Төрийн байгуулалт, эрүү, иргэний салбарын бус нийтлэг харилцааг зохицуулсан хуулийн төслийг хариуцан боловсруулах гэж заасны дагуу Хууль зүйн яамнаас дахин боловсруулах нь зүйтэй гэсэн энэ саналын дагуу энийг татахаар болж байгаа.

Гуравдугаарт, Нэмэгдсэн өртгийн албан татварын тухай хуульд өөрчлөлт оруулах тухай хуулийн төсөл. Энэ бол хууль санаачлагч бүх гишүүдийнх нь бүрэн эрх дуусчихсан байгаа. Алтангэрэл, Батсуурь, Батбаяр, Сэдванчиг нарын.

Ингээд 3 хуулийн төслийг эгүүлэн татахаар санал оруулж байна. Энэ саналыг дэмжиж байгаа гишүүд гараа өргөнө үү. 9-7. Баярлалаа.

Зарчмын зөрүүтэй саналыг та бүхэндээ танилцуулъя одоо. Энэ нь нөгөө татсан 34 хууль, одоо 37 болчихлоо. Энэ 34 хуулиас зарим хуулийг цааш нь хэлэлцүүлээд явъя гээд Их Хурлын гишүүн Нямжавын Батбаяр, Оюунхорол нар санал гаргасан. Мөн Бямбацогт гишүүн санал гаргасан. Бямбацогт гишүүн биеэр оролцоно гэсэн боловч ирээгүй байна.

Тэгэхээр бол одоо Улсын Их Хурлын гишүүн Батбаяр, Тэмүүжин нарын зарчмын зөрүүтэй саналын томъёоллыг та бүхэнд танилцуулъя.

Жагсаалтын 19 дүгээрт байх Монгол Улсын Үндсэн хуульд өөрчлөлт оруулах тухай хуулийн төслийг жагсаалтаас хасах гэсэн ийм саналыг оруулсан.

**С.Эрдэнэ:** -Юу гэсэн үг юм жагсаалтаас хасна гэж.

**Ш.Түвдэндорж:** -Яахав энэ жагсаалын 19-д татаж авч байгаа 34 хуулиас 19-д нь заачихсан байгаа тэр хуулийг. Энэ нь бол Үндсэн хуульд.

**С.Эрдэнэ:** -Томъёоллоо зөв хэлэхгүй бол хасах гэж.

**Ш.Түвдэндорж:** -Үгүй яахав. Дэмжчихсэн байгаа юмыг хасах гэж байгаа юм. Тэгэхээр 19 дүгээрт байж байгаа Монгол Улсын Үндсэн хуульд өөрчлөлт оруулах тухай хуулийн төслийг жагсаалтаас хасах гэсэн энэ саналыг Нямжавын Батбаяр, Тэмүүжин. Энэ саналыг дэмжих саналтай гишүүд гараа өргөнө үү. 9-7. Баярлалаа.

Хоёрдугаар асуудал. Нямжавын Батбаяр гишүүний саналын томъёолол. Жагсаалтын 31 дүгээрт байгаа Улс төрийн намуудын тухай хууль, шинэчилсэн найруулга болон дагалдах бусад хууль, тогтоолын төслүүдийг жагсаалтаас хасах. Энэ нь одоо цаашаа хэлэлцээд явъя л гэсэн үг яриад байгаа шүү дээ тиймээ. 31-д байгаа ийм Улс төрийн намуудын тухай хууль. Энийг дэмжиж байгаа гишүүд гараа өргөнө үү. Хасч байгаа тийм. Цаашаагаа Улс төрийн намуудын хуулийг хэлэлцэнэ гэсэн үг.

**Р.Бурмаа:** -Тодруулга байна. Энэ дээр Ерөнхийлөгчийн зүгээс ажлын хэсэг байгуулаад Улс төрийн намын тухай шинэчилсэн хуулийн төсөл хийж байгаа. Тэгэхээр энэ дээр энэ хоёр чинь одоо давхцах уу, яах уу, энийг.

**С.Эрдэнэ:** -Энийгээ хасаад явчихвал. Тэгэхээр одоо жагсаалтаас хасах саналыг нь...

**Х.Тэмүүжин:** -Тийм тийм. Жагсаалаас хасах саналыг нь дэмжихгүй явуулаад харин Батбаяр гишүүнийг Ерөнхийлөгчийн тэр ажлын хэсэгт нь ороод нөгөө саналуудаа тусгачих аа гээд. Тэгвэл нөгөө Улсын Их Хурал дээр хоёр том хууль нийлүүлэх гэж бөөн зовлон болдог шүү дээ ний нуугүй хэлэхэд.

**Ш.Түвдэндорж:** -Яахав тэгээд дэмжихээр жагсаалтаас хасахыг дэмжих саналтай гишүүд гараа өргөнө үү. 9-өөс дэмжсэнгүй. Байхгүй. Тэгэхээр жагсаалт дэмжигдсэнгүй. Зарчмын зөрүүтэй саналын томъёолол дэмжигдсэнгүй учраас жагсаалтанд үлдлээ. Хасагдах жагсаалтанд үлдэж байна тиймээ.

Оюунхорол гишүүний санал. Жагсаалтын 21дүгээрт байх Гэр бүлийн тухай хуульд нэмэлт, өөрчлөлт оруулах тухай болон дагалдах бусад хуулийн төслүүдийг жагсаалтаас хасах.

**Х.Тэмүүжин:** -Уул нь Засгийн газраас Гэр бүлийн хуультай холбоотой асуудлуудыг татаж авсан юм. Тэгээд өчигдөрхөн би Хууль зүйн яаман дээр боловсруулагдсан Гэр бүлийн тухай хуулийг Нийгмийн хамгааллын нөгөө шинэ яам салж гарсантай холбогдуулаад Эрдэнээ сайд руу шилжүүлээд өгчихсөн. Тэгээд Эрдэнээ сайд үзээд, тэр Гэр бүлийн хуулийг энүүгээр нь ингээд хэлэлцүүлээд, Засгийн газраар оруулаад, Улсын Их Хурал руу оруулна гэвэл оруулаад дахиад хэлэлцчих байх. Дахиад энэ том хууль шүү дээ.

Тийм учраас шинэ Засгийн газар байгуулагдаж байгаатай яг энэ асуудал дээр холбогдсон яам дангаараа гарч чиг үүргээ тодорхойлж авсантай холбогдуулаад өөрсдөө бол ингээд үзээд, концепцио болж байна уу, болоогүй юу гээд ингээд нэг нягтлаад явчихсан нь дээр байх аа тийм.

Засгийн газар шаардлагатай гээд буцаагаад оруулаад ирэх байх. Энэ процесс явж байгаа учраас энийг нь жагсаалтанд хэвээр нь үлдээчихсэн нь дээр байх.

**Ш.Түвдэндорж:** -Хасах жагсаалтандаа юу. Жагсаалтын 21 дахь Гэр бүлийн тухай хуульд нэмэлт, өөрчлөлт оруулах тухай болон дагалдах бусад хуулийн төслүүдийг жагсаалтаас хасахыг дэмжиж байгаа гишүүд гараа өргөнө үү. 9-өөс дэмжигдсэнгүй. Энэ хасах жагсаалтандаа үлдлээ.

Нямжавын Батбаяр гишүүний санал. Жагсаалтын 22-т байх 2011 оны 12 дугаар сарын 6-нд өргөн мэдүүлсэн Орон нутгийн хурлын сонгуулийн тухай хуульд нэмэлт, өөрчлөлт оруулах тухай болон холбогдох бусад хуулийн хамт жагсаалтаас хасах. Энэ чинь энэ нөгөө орон нутгийн хууль нэгэнт батлагдсан учраас энэ жагсаалтаас хасъя гээд оруулчихсан байгаа юм уг нь. Тэгэхээр нөгөө Үндсэн хуулинд нэмэлт, өөрчлөлт оруулаад, сумын Засаг даргыг иргэдээс сонгоно гэсэн тэр заалтыг оруулах гэсэн тийм хууль байгаа юм л даа энэ.

**Х.Тэмүүжин:** -Уул нь Батбаяр гишүүн өөрөө байсан бол тайлбар хийвэл зүгээр юм байна шүү дээ. Гончигдорж гишүүн нэг хууль өргөн бариад Засгийн газраас санал аваад сая явчихсан шүү дээ тийм.

**Д.Батцогт:** -Тэгээд тэр бол ... гэж байгаа шүү дээ. Ер нь бол Батбаяр гишүүний энэ өргөн барьсан энэ 48 гишүүний гарын үсэг зурсан энэ хууль бол цаашаа бид нар зүтгүүлнэ гэсэн хувилбартай байгаа шүү дээ. Яахав энэ орон нутгийн сонгууль дээр ер нь сумыг их намчирхуулж байна, улс төржүүлж байна, талцуулж байна гэдэг хэл ам гараад байгаа учраас тэгвэл ард иргэдээс нь засаг даргыг нь сонгох хувилбарыг нь нэмэгдүүлье гэдэг чиглэлээр энэ Гончигдорж гишүүн нарын өргөн барьсан хууль явж байгаа байхгүй юу.

Тэгэхээр энийг нь бол энэ жагсаалтаас хасчихсан нь дээр байх аа. Ер нь бол байж байг л дээ. Ер нь цаашдаа бол хэрэгтэй шүү дээ.

**Ш.Түвдэндорж:** -Ер нь бол яахав энэ сумын Иргэдийн төлөөлөгчдийн хурлын сонгуульд нам, эвсэл оролцохгүй байхаар л гол юм нь тэр л юм байна. Тэгээд аймгийн Иргэдийн төлөөлөгчдийн хурал нь.

**С.Эрдэнэ:** -Одоохондоо наадах чинь одоо жишээ нь сонгуулийн хууль хэрэгжээд явж байгаа юм чинь одоо бол тэр жагсаалтнаасаа хасчихаад, Батцогт гишүүний хэлдгээр тэр дараа нь нөгөө төслүүдтэй нэгтгээд арай өөр загвараар явбал яасан юм. Тийм шүү дээ. Байхгүй шүү дээ, ямар ч асуудал байхгүй. Улсын Их Хурлын гишүүд нь өөрсдөө санаачлах эрх нь нээлттэй.

**Ш.Түвдэндорж:** -Жагсаалтын 22-т байгаа орон нутгийн сонгуулийн хуулийн тухай хуульд нэмэлт, өөрчлөлт оруулах тухай болон холбогдох бусад хуулийн хамт жагсаалтаас хасах гэдгийг дэмжиж байгаа гишүүд гараа өргөнө үү. 9-1.

Бямбацогт гишүүн хүрэлцэн ирлээ. Тэгээд 4 дүгээрт бичигдсэн Төрийн албаны тухай хуульд нэмэлт, өөрчлөлт оруулах тухай дагалдах бусад хуулийн төслүүд. Энэ талаар Бямбацогт гишүүн жаахан тайлбар хэлэх үү тиймээ.

**С.Бямбацогт:** -Энэ нөгөө бүсийн нэмэгдэлтэй холбоотой асуудал байгаа юм л даа. Төрийн албаны тухай хууль болон бусад нэлээн хэдэн хуульд өөрчлөлт оруулах асуудал. Тэгээд бүсийн нэмэгдлийн хуулийг Монгол Улсын Ерөнхий сайд ер нь нэг жилийн дотор бид нар хэлэлцэж батлах ёстой гэсэн байр суурьтай байдаг юм байна лээ. Тийм болохоор энэ хууль маань одоо хэлэлцээд явах ёстой байх аа гэж бодож байгаа.

Энэнтэй холбогдоод бас зарим хуулийн төслүүд Их Хуралд өргөн баригдсан байгаа. Тэр нь хэлэлцэгдээгүй байж байгаа. Тэгэхээр тэд нартайгаа хамт ингээд хэлэлцээд явах бололцоотой. Гарцаа байхгүй зайлшгүй одоо шийдэх асуудал аа. Улаанбаатар хотын төвлөрлийг бууруулах, ард иргэд маань оршин байгаа газартаа аятай тухтай амьдрах нөхцөл бололцоог бүрдүүлэхэд энэ хууль бол зайлшгүй шаардлагатай гэж үзэж байгаа.

Тийм учраас энэ хуулийг энэ хасах жагсаалтаас хасч өгөөч ээ л гэсэн саналтай байгаа юм.

**Ш.Түвдэндорж:** -Асуулт байна уу? Санал. Тэмүүжин гишүүн.

**Х.Тэмүүжин:** -Бүсийн нэмэгдэлтэй холбоотой Засгийн газар дээр шийдлийг нь ямар байдлаар хийх вэ гээд судалгаа гаргаад явж байгаа юм. Бусад татвар төлөгчдийн мөнгөнөөс аваад бүсийн нэмэгдэл гэж өгөх үү, эсвэл тэнд татварын хөнгөлөлттэй систем тогтоох уу. Аль хувилбар нь илүү одоо манай энэ нөхцөлд дээр вэ гэдэг тийм судалгаа л хийгдэж байгаа л даа.

Тэгээд би бол одоо хувь хүнийхээ хувьд юм уу эсвэл Засгийн газрынхаа байр суурийн хувьд бол одоогоор бол энэ хуулиа татаж аваад, хэзээ ч дахиад өргөн барихад бэлэн юм чинь Засгийн газрын Ерөнхий сайд чинь тийшээ явж байхад бас амлалт өгчихсөн байгаа шүү дээ. Тэр амлалтаа жаахан шаардаад Засгийн газар гишүүд хоёр ойлголцож байгаад нэг сонголтон дээр очоод тэрийгээ шуурхай явуулбал яасан юм билээ гэсэн тийм л бодолтой байна.

**Д.Батцогт:** -Ер нь нөгөө бүсийн нэмэгдэл олгох тухай хуульд бодож байхдаа та нар татварын хөнгөлөлт үзүүлэх замаар ч юм уу эсвэл өөр замаар гэж байна шүү дээ. Татварын хөнгөлөлт үзүүлэх замаар болохоор тухайн тодорхой хэдэн аж ахуйн нэгж бол хувь хүмүүст л ашиг хүртээд байх юм уу. Нийт одоо тэр баруун бүсийн амьдарч байгаа тэр зүүн бүсэд, алслагдсан бүсэд амьдарч байгаа ард иргэдэд бол тэр наалдахгүй байнаа.

Одоо ч гэсэн нефть бүтээгдэхүүний баруун талаар бол хөнгөлөлт эдлээд байгаа мөртлөө Улаанбаатараас хамаагүй өндөр үнэтэй нефть бүтээгдэхүүн хэрэглэж байгаа байхгүй юу. Тэгэхээр ийм замаар биш арай бодитой гар дээр нь юм тавьдаг байдлаар энэ шийдэх талаар бас Засгийн газар анхаарвал сайн байгаа шүү.

**Х.Тэмүүжин:** -Яахав яг таны хэлдэг шиг нефтний үнэ дээр нь татаас өгөх үү, эрчим хүчин дээр нь татаас өгөх үү, ямар байдлаар энийг нь ингээд олон хүнд хамааралтай болгож хувиргах вэ гэдэг дээр бодох ёстой юм шиг байна лээ. Тэгэхгүй яг иргэдийн гар дээр нь мөнгө тавих юм уу, төрийн албан хаагчдын цалинг нэмэх байдлаар явна гэхээр үндсэндээ энэ мөнгийг чинь нөгөө талдаа нөгөө хэсгээсээ татаж авах болчихоод байгаа байхгүй юу. Тэгэхээр дахиад л ингээд хүндрэл үүсээд байгаа юм.

Төв, эсвэл захаараа амьдраагүйгээрээ бусдынхаа өмнөөс мөнгө төлдөг, ... нөгөө талдаа ингээд бас хэл ам босох бололцоотой л доо. Жишээ нь би өөрөө Улаанбаатар хотоос сонгогдож байсан, энэ чиглэлийн сонгогчид, манай сонгогчдын надад байнга тавьдаг юм нь тэр л дээ. Тэгээд иймэрхүү байдлаар ингээд нөгөө хаана амьдарч байгаагаасаа шалтгаалсан хуваагдсан багана руу орчихгүйн тулд илүү аль аль нь зөвшөөрч болох, гэхдээ нөгөө зах хязгаарт байгаа хүмүүстээ үнэхээр үр ашигтай хэрэгтэй, ямар хувилбар байж болох вэ гэдгээ л одоо бол судалгааны түвшинд явж байгаа. Энийг бол шийдэхгүй гэж ерөөсөө Засгийн газар хэлээгүй. Шийдэх ёстой. Ерөнхий сайд ч гэсэн тийм байр суурь илэрхийлсэн. Хэлбэр нь их зөв байх ёстой юм байнаа.

Тэгэхгүй мөнгө аваад л энд нь аваачиж өгдөг гэдэг их механик аргаар шийдэхээр энэ ер нь их зовлонтой, хэл ам дагуулах юм байна, нөгөөтэйгүүр нөгөө төсвийн том ачаа, хүндрэл нэмэлт ийм зохимжгүй ачааг үүрэх нь ээ гэдэг юм яриад байгаа юм.

Би бол дэмжинэ, дэмжихгүй гэж аль тал дээр нь бол хурц санаа илэрхийлэхээс илүүтэйгээр энэ асуудлыг шийдэх ёстой. Гэхдээ хувилбараа зөв олох байдлаар зохицвол яасан юм бэ гэж л хэлж байна л даа. Тэгэхээр энэ листэн дээр байна байхгүй гэхээсээ илүүтэйгээр Ерөнхий сайдтай яриад хууль санаачлагч нар уулзаад хугацаагаа тохироод, яг хэдний дотор энэ асуудал ямар нэгэн байдлаар шийдэгдэх юм, ямар хэлбэрээр шийдэгдэх гэж байгаа юм гэдгээ дахиад нэг нарийвчлаасай гэж хүсч байна.

**С.Бямбацогт:** -Санаачлага гаргасан гишүүний хувьд бас тайлбар өгөх нь зөв байх гэж бодож байна л даа. Нэмэгдэл, хөнгөлөлт гэхээр бусад иргэдээсээ тиймээ Улаанбаатар хотод амьдарч байгаа иргэдээс илүү нэмэгдэлтэй болох гээд байгаа юм шиг, илүү хөнгөлөлт эдлэх гээд байгаа юм шиг хүмүүс ойлгоод байдаг юм. Яг энэ шууд утгаар нь биш агуулгаар нь бас ойлговол их зөв байгаа юм л даа.

Энд яаж байна гэхээр ерөөсөө л өнөөдөр Улаанбаатар хотод амьдарч байгаа иргэд, хөдөө орон нутагт амьдарч байгаа иргэд ижил, тэнцүү орчин нөхцөлд амьдрах боломжоор л хангах асуудал яагаад байгаа юм. Энийг юу гэж хэлж байна вэ гэхээр өнөөдөр Ховдод амьдарч байгаа иргэн жишээ нь нэг кг гурилыг 900 төгрөгөөр худалдаж авдаг бол Улаанбаатар хотод 550 төгрөгөөр худалдаж авдаг.

 Өнөөдөр Улаанбаатар хотод нэг литр бензин шатахуун 1500 орчим төгрөг байдаг бол Ховдод 2000 төгрөг байдаг. Ийм байдлаар амьдралын ижил тэнцүү биш тийм үү зардлын ялгаа байгаад байдаг. Өөрөөр хэлэх юм бол төвөөс холдох тусмаа тэр иргэдийн зардал нэмэгдэж байдаг, орлого нь багасч байдаг. Орлого багатай, зардал ихтэй болохоороо тэнд амьдарч байгаа иргэд маань нөгөө амьжиргааны баталгаажих түвшин гэдэг юм уу тиймээ амьдралын чанар муудаад байдаг. Тэрнээсээ болоод Улаанбаатарт төвлөрдөг өө. Энэ агуулгаар нь ярьж байгаа шүү.

Нэмэгдэл хөнгөлөлт гэдэг утгаар нь битгий шууд утгаар нь битгий ойлгооч ээ.

**Х.Тэмүүжин:** -Бямбацогт гишүүний юуг маш сайн ойлгож байгаа. Тэгээд энэ дээрээ нөгөө санал орсон хувилбар нь юу юм. Шууд татаас хэлбэрээр байгаа юм уу, эсвэл энэ асуудлыг шийдээч ээ л гэсэн тийм юу байгаа юм уу.

**С.Бямбацогт:** -Энд бол юу яаж байгаа. Татвараас хөнгөлөх чөлөөлөх асуудал байж байгаа. Тодорхой хэмжээгээр нэмэгдэл олгох тиймээ цалин урамшуулал дээр тодорхой хэмжээний нэмэгдэл олгох асуудал явж байгаа.

Дээрээс нь Хувь хүний орлогын албан татвараас аж ахуйн нэгжийн орлогын албан татвараас Улаанбаатар хотоос бусад бүс нутагт үйл ажиллагаа явуулж байгаа бол чөлөөлөх гэсэн асуудал бас хуулийн төсөл өргөн баригдчихсан байж байгаа хэлэлцэгдээгүй. Ийм байдлаар хөнгөлөлт ч байж байгаа, нэмэгдэл ч байж байгаа. Гэхдээ нөгөө нэмэгдэл, хөнгөлөлт гэсэн шууд утгаараа биш ерөөсөө л амьдралын ижил тэнцүү орчинд монгол улсын иргэдээ амьдруулах гэдэг агуулгаар энэ санаанууд яваад байгаа юм л даа.

Өөр хувилбар олдохгүй байгаа юм. Хөнгөлөлт байх уу, нэмэгдлээс өөр хөнгөлөлт, нэмэгдлээс өөр хувилбар бидэнд олдохгүй байгаа юм.

**Ш.Түвдэндорж:** -Өөр санал байна уу?

**С.Бямбацогт:** -Төрийн байгуулалтын байнгын хороон дээр наад хуулийн төсөл чинь үндсэндээ хоёр жил хүлээгдээд гэдэг юм уу ажлын хэсэг байгуулагдчихаад удчихсан байж байгаа. Тэгэхээр одоо Засгийн газар маань Ерөнхий сайд маань ойрын нэг жилийн дотор энэ асуудлаа шийднээ гэсэн болохоор энэ хууль нь байж байвал дээрээс нь Засгийн газар хуулиа оруулж ирэг, тэгээд нийлүүлээд хамтад нь хэлэлцээд нэг жилийн дотор шийдчихье л гэж байгаа юм. Хоёр жил хүлээгдсэн хууль шийдэгдэхгүй байж байгаад.

**Ш.Түвдэндорж:** -Санал хураагаад шийдчихье. Энэ төслийн 4 дүгээрт бичигдсэн Төрийн албаны тухай хуулинд нэмэлт, өөрчлөлт оруулах. Энэ хуулийг харин тэгээд байна л даа.

**С.Бямбацогт:** -Наадах чинь нөгөө ганцхан хууль гээд биччихсэн болохоор Төрийн албан хаагчид юм шиг харагдаад байгаа юм. Цаана нь нэлээн олон хууль байж байгаа. Тэр нь бол иргэддээ үйлчилж байгаа. Гурилын, авто бензин, дизелийн түлшийг, өргөн хэрэглээ, бараа бүтээгдэхүүний будаа тиймээ саахар гэдэг юм уу. Тэд нарыг татвараас чөлөөлөх гээд үндсэндээ нийт иргэддээ хүртээмжтэй юм бас байгаа.

 Төрийн албан хаагч нар дээр тодорхой хэмжээний цалин дээр нь нэмэгдэл олгох байдлаар олгогдох юм. Бусад иргэддээ болохоор тэр бүс нутгаар орж ирж байгаа бензин шатахуун, дизелийн түлш юу байдаг юм тиймээ бараа, гурил, будаа, элсэн чихэр гээд байдаг шүү дээ. Тэр өргөн хэрэглээний бараа бүтээгдэхүүний татвараас чөлөөлөх байдлаар үнийг нь хямдруулах, зардлыг нь бууруулах тийм агуулгатай бас хамт байгаа. Тийм тийм.

**Д.Ганбат:** -(микрофоноо асаагаагүй ярьсан) иргэдээ ялгахгүй гэдэг, төрийн албан хаагчдаа илүү ялгаад, нөгөөдөхөө жаахан доошоо хийсэн.

**С.Бямбацогт:** -Дээрээс нь ажил хийж байгаа хүмүүсээ дэмжсэн юм би түрүүн хэлсэн шүү дээ. Хувь хүний орлогын албан татвараас чөлөөлөх, Аж ахуйн нэгжийн орлогын албан татвараас нь чөлөөлөх гэсэн хуулийг бол өргөн барьчихсан байгаа.

**Д.Ганбат:** -...зарчимтай зөрчилдөх юм биш үү. Би бол одоо тэр Тэмүүжин гишүүний хэлээд байгаа тэр Засгийн газар нарийн сайн судлаад, энэ үнэхээр тэр бүх хүмүүсийг хамарсан, яг ижил тэгш нөхцөлтэй тийм байдлаар хандаасай гэж бодож байна.

**С.Бямбацогт:** -Тэр нь уул нь Засгийн газар дээр Тэмүүжин сайдад бас хэлэхэд анхаарах юм бол Монгол Улсын хэмжээнд өргөн хэрэглээний бараа бүтээгдэхүүн ижил үнэтэй байх тийм боломжийг л бүрдүүлчихмээр байгаа юм л даа. Бензин шатахууныг ижил үнэтэй болгох, гурил будааг ижил үнэтэй болгох, үгүй энэ тодорхой хэмжээгээр зохицуулалт бас хийх хэрэгтэй шүү дээ. Хийхгүй бол өнөөдөр чинь яах аргагүй ялгавартай байгаад байгаа байхгүй юу.

Ингэчих юм бол өнөөдөр харин.

**Д.Ганбат:** -Би харин таны нэг өргөн барьсан хууль байдаг шүү дээ тиймээ. Яагаав нөгөө ээжүүдийг цалинтай болгоё гээд байгаа шүү дээ. Тэрийг бол би дэмжээд байгаа байхгүй юу. Тэгэхээр бид нар яаж хийхэв гэхээр тэр эрүүл агаартай, тэр одоо Ховд аймгийн суманд 3 хүүхдээ ч юм уу, 4 хүүхдээ өсгөж байгаа хүмүүсийг хотод байдгаас илүүгээр тийм цалин пүнлүүгий нь өгөөд, ингээд эхэлбэл бас арай өөр юм уу тиймээ. Хоёулаа тэрэн дээр нийлж ажиллавал ямар байна. Болох уу.

**С.Бямбацогт:** -Болноо.

**Д.Батцогт:** -Би санал хэлчихье. Энэ Засгийн газрын санал орж иртэл энийгээ хэлэлцүүлэх гэж зүтгүүлэхгүйгээр байж байна гээд үлдээчихье л дээ. Тийм байдлаар л үлдээчихье тэгэх үү. Нэг жилийн дотор нэг их одоо яаравчлан хэлэлцье гэдэг асуудлыг шахахгүйгээр. Тийм тэгээд л үлдээчихье.

**Ш.Түвдэндорж:** -Протоколд тэмдэглэгдэж байгаа нэгд. Төрийн албаны тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах, Эрүүл мэндийн тухай хуульд нэмэлт, өөрчлөлт, Онцгой албан татварын тухай хуульд өөрчлөлт оруулах, Гаалийн албан татвараас чөлөөлөх тухай, Нэмэгдсэн өртгийн албан татвараас чөлөөлөх тухай хуулийн төслүүд, Алслагдсан болон говийн бүсэд хамрагдах сумдыг тогтоох тухай Улсын Их Хурлын тогтоолын төсөл гэж явж байгаа юм байна бүтэн нэр нь.

Энийг жагсаалтаас хасах гэдэг саналын томъёоллыг Бямбацогт гишүүн оруулсан. Энийг дэмжиж байгаа гишүүд гараа өргөнө үү. 9-6. Баярлалаа. Жагсаалтнаас хасагдлаа.

Байнгын хорооноос оруулж ирж байгаа нэг санал байгаа. Тэр нь юу вэ гэхээр өчигдөрийн Төсвийн байнгын хорооноос жагсаалтын 24 дүгээрт байгаа татварын мэргэшсэн зөвлөхийн үйл ажиллагааны тухай хуулийн болон дагалдах бусад хуулийн төслүүдийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж шийдвэр гаргасан байгаа. Төсвийн байнгын хорооноос.

Тэгэхээр манай жагсаалтанд болохоор энийг бол жагсаалтнаас хасъя гээд гараа өргөчихсөн байж байгаа. Тэгэхээр Төсвийн байнгын хороо бол хэлэлцүүлье гэсэн ийм санал гаргасан учраас энэ дээр дахиж ярилцаад хуулийн төслийг жагсаалтаас хасах эсэхийг шийдвэрлэе гэж та бүхэнд танилцуулж байна.

Татварын мэргэшсэн зөвлөхийн үйл ажиллагааны тухай хуулийн төсөл гэж байна.

**Б.Баасандорж:** -Тийм энийг одоо жагсаалт. Өчигдөр Төсвийн байнгын хороо хуралдаад манай өмнөх Байнгын хорооны хурал хуралдаад хасъя гээд төсөл санаачлагчид нь буцаая гээд дэмжээд явуулчихсан юм. Гэтэл өчигдөр Төсвийн байнгын хороо хуралдаад чуулганы нэгдсэн хуралдаанаар хэлэлцье гээд дэмжчихсэн юм Төсвийн байнгын хороо. Тэгэхээр энэ сонин нөхцөл үүсчихээд байгаа байхгүй юу.

**Ш.Түвдэндорж:** -Ер нь ойлгомжтой. Манай Байнгын хороо буцаая гэчихсэн, Төсвийн байнгын хороо болохоор хэлэлцүүлье гээд.

**Б.Баасандорж:** -Үндсэн Байнгын хороо нь Төсвийн байнгын хороо.

**Ш.Түвдэндорж:** -Энэ бол Я.Батсуурь нарын Их Хурлын 4 гишүүн биш биш. Эсвэл олонхийнх нь бүрэн эрхийн хугацаа дууссан гэж. Олон гишүүн өргөн барьсан байна. Даваасүрэн тэргүүтэй 7 гишүүн өргөн бариад олонхийнх нь бүрэн эрх хугацаа дууссан учраас татчихсан юм байна. Татахаар оруулсан байна. Саналаа хэлчих.

**З.Энхболд:** -Урд нь ийм тохиолдол гарч байгаагүй юу тиймээ.

**Б.Баасандорж:** -Үгүй, яг ийм тохиолдол гарч байгаагүй.

**З.Энхболд:** -Олонх нь гишүүнээ больчих юм бол тэгээд автоматаар татагдаад л явчихдаг шүү дээ. Наадах чинь тэгээд тийм чухал асуудал юм уу. Цаг ингэж их яарч байгаа асуудал юм уу, тийм байхгүй бол дахиад өргөн бариад тэгээд нөгөө нэг дүрмээрээ явахгүй бол олонх нь гишүүн болж чадаагүй гишүүдийн юмыг буцаадаг юм чинь ажиллахаа больчихно шүү дээ. Тэгээд нэг нь үлдчихээд л, тэрийгээ үргэлжлүүлээд явдаг. Хууль л даа. Олонх нь гишүүн болоогүй бол буцаана гэдэг хууль биз дээ тиймээ.

Харин тэгэхээр Төсвийн байнгын хорооны санал хураалт чинь өөрөө хууль зөрчсөн санал хураалт болчихоод байна л даа. Тэгээд хуулиа л барьсан нь дээр шүү дээ. Тэгээд Даваасүрэн гишүүнд хэлээд дахиад өргөн барьчихгүй юу, юу ч өөрчлөхгүйгээр. Шинээр санал аваад, тэгээд шинэ Засгийн газраас санал авах нь бас зүйтэй шүү дээ. Тийм, тэгээд шийдчихвэл яадаг юм.

**Ш.Түвдэндорж:** -Өөр санал байна уу? Байхгүй бол энэ жагсаалтаас хассан Хууль зүйн байнгын хорооны шийдвэр хүчин төгөлдөр гэж ойлгоод Даваасүрэн гишүүнтэй яриад энэ асуудлыг хэлэлцэхгүйгээр ингээд орхичихьё.

Энэ тогтоолын төслийг та бүхэнд тараачихсан байгаа. Тэгээд тогтоолын төслөө бүхэлд нь батлах санал оруулж байна. Энийг батлахыг дэмжиж байгаа гишүүд гараа өргөнө үү. 9-7. Баярлалаа.

Хоёрдугаар асуудалдаа оръё.

Хэлэлцэх асуудлын хоёрдугаарт Улсын Их Хурлын гишүүний халдашгүй байдалд халдсан зарим нэгэн тохиолдол гарч байгаа гомдол санал. Тэгээд энэ төрийн ордны хамгаалалтын алба ямар үүрэгтэй байдаг юм.

 Ер нь Улсын Их Хурлын гишүүдийн халдашгүй байр, унаа, утас, гэр орон, тэгээд албан тасалгаа, бүх юм нь халдашгүй гэсэн хуулийн дагуу энэ одоо халдашгүй байдлыг хэн хамгаалах, яаж тогтоох вэ гэдэг дээр гишүүд ярилцъя гэсэн. Ингээд асуулттай гишүүн байвал асууя. Шаравдорж дарга орж ирсэн байгаа. Хамгаалалтын албаны дарга, Төрийн ордны хамгаалалтын албаны даргыг дуудсан байгаа.

**Р.Бурмаа:** -Би нэг асуулт гаргасан юмаа. Төрийн ордон руу нөгөө дөрөв дэх өдрийн хуралд ирэх гээд явган орж ирсэн чинь хаалган дээр жагсагчид цохилоо л доо. Тэгээд би 3 харуулын хамгаалалтынхан ингээд хараад зогсож байсан юм. Тэгээд ямар нэг байдлаар энэ харуул хамгаалалтынхан энэ талаар боль ч гэдэг юм уу, одоо тэр биенд гар хүрч байгаа явдлыг зогсоох талаар ямар нэгэн алхам хийхгүй байна л даа. Тэгээд нэг хаалган дээр болохгүй болохоор нь урд талын хоёр хаалга руу явлаа. Энэ үед янз бүрийн занах, зүхэх одоо доромжлох янз бүрийн юмнууд болсон л доо. Тэгээд би ямар ч хариу үйлдэл хийгээгүй, туслахтайгаа хоёулханаа явж байсан.

**Ш.Түвдэндорж:** -Хурандаа тийшээ суучих.

**Р.Бурмаа:** -Тэгэхээр би энэ дээр гайхаад байна л даа. Зүгээр төрийн ордон гэдэг байшин эд юмыг хамгаалдаг юм уу, одоо Их Хурлын гишүүний зөвхөн байр, одоо унаа ч байдаг юм уу эд юмыг нь хамгаалахын тулд байдаг юм уу, Их Хурлын гишүүнд ингээд гар хүрч байхыг харуул хамгаалалтын цагдаа нар энэ ордны харуул хамгаалалтанд ингээд гадаа зогсож байгаа хүмүүс маань ингээд хараад зогсож байна л даа.

Тэгэхээр би ажлын байр руугаа нэвтэрч орох гэж байхад гадаа үүдэнд ингээд зогсож байгаа жагсагчид Их Хурлын гишүүний биенд гар хүрч байна л даа. Тэгээд би өөдөөс нь нөгөө харуулын 3 цагдаа руу, харуулын 3 хүн рүү ингээд харлаа. Ямар ч реакци үйлдэл өгөхгүй байна. Бүр хараад зогсож байгаа мөртлөө ямар нэг байдлаар жагсагчдаа тайван бай, биенд нь битгий гар хүрээрэй ч гэдэг юм уу тийм үг хэлэхгүй байна л даа.

Тэгэхээр би бүр гайхаад байгаа юм. Энэ зогсож байгаа энэ харуулууд эд хөрөнгө, энэ байшинг хамгаалах гэж зогсож байгаа юм уу, ямар учиртай тэнд зогсож байгаа юм бэ. Энд хариулж өгнө үү. Одоо биенд хүрч байна шүү дээ миний. Их Хурлын гишүүний. Тэгэхэд ингээд хараад зүгээр зогсоод байхаар би гайхаад байна л даа. Ядаж та нар боль нь уу, болохгүй шүү гээд нэг хэлэх болов уу гэж бодоод харсан чинь тийм ямар ч реакци өгөхгүй байгаа юм.

Тэгээд аль нэг хаалгаар орох талаар надад бас хэлэх нь үү гэсэн үгүй байгаа юм. Тэгээд би нэлээн хэсэг явлаа. Тэгээд нэлээн их занасан, зүхсэн, доромжилсон, тэгээд энэ болгонд ямар ч хариулт үг дуугараагүй л дээ би. Тэгээд ингээд явсан. Тэгээд энэ дээр зүгээр ядаж энэ тал дээр тэр жагсагчдыг тайван амгалан байх талаар ч юм уу, та нар гэдэг талаар нэг ийм үг хэлэх болов уу гэсэн реакци гарсангүй. Одоо хэнийг хамгаалах, юу хийж тэнд энэ харуулууд зогсдог вэ?

**З.Баянсэлэнгэ:** -Би асуулт давхар асуучихаад явчихъя. Хүмүүстэй уулзах учраас. Би өнөөдөр бас энэ төрийн тусгай хамгаалалтын ажилчид бас үнэхээр гишүүдээ таньдаггүй юм болов уу, таньдаггүйгээс болоод ингээд хамгаалдаггүй юм болов уу гэсэн бас тийм бодол байгаад байгаа юм надад. Яагаад гэвэл ордны үүдээр ороод ирэхээр үнэмлэх энэ тэр асуугаад зогсоогоод байдаг. Тэгээд үнэхээр яг тийм ажилдаа сайн юм уу гэхээр саяны байдлаас үзэхэд одоо та нар энэ гараад энэ гишүүдээ оруулах боломж байна уу гэхэд бөөндөө зогссон мөртлөө одоо бид нар энэ дотроос гарах эрхгүй ээ гэсэн тийм юм хариулт өгч байсан нэгд нь.

Хоёрт нь, өнөөдөр хуулийн байгууллага үнэхээр хуулийн дагуу үйл ажиллагаагаа явуулж байна уу гэдэг дээр бас эргэлзээд байгаа юм. Яагаад гэвэл энэ тайван замаар жагсаал цуглаан хийх эрх бий. Үндсэн хуулиараа олгосон эрх бий. Гэхдээ өнөөдөр тайван замаар байна уу, үнэхээр жагсаал цуглааны хэлбэр нь ямар зорилготой юм. Ямар хэлбэр агуулсан юм. Тэрнээсээ үүдээд бас ямар хор хохирол учруулж байгаа гэдгийг хуулийн байгууллага нь бас энэ хугацаанд шалгаж тогтоох ийм арга хэмжээ авах ёстой байсан юм болов уу.

Яагаад гэвэл өнгөрсөн одоо жилийн 10 сард би үзэл бодлоо тайван замаар илэрхийлээд зөвхөн гарын үсэг цуглуулсан дээрээсээ 14 хоног хоригдож байсан. 111-т. Би тэнд ямар ч надаас тухайн үйлдэл хийснээс гарын үсэг цуглуулснаас хэн ч хохироогүй тийм. Энэ талбай дээр л би зогссон. Гэтэл намайг 111-т баривчлаад аваад гэмт хэрэгтэн одоо ингээд резетив гэмт хэрэгтэн аваад явж байгаа юм шиг дохиогоо дуугаргаад 111 рүү аваад ачаад явж байсан. Тэгэхээр өнөөдөр энэ хууль шүүхийн байгууллага чинь өнөөдөр хэнд үйлчлээд байгаа юм бэ, хэний захиалгаар үйлчлээд байгаа юм бэ.

Үнэхээр хүн бүр хууль, шүүхийн өмнө тэгш эрхтэй байх энэ зарчим нь өнөөдөр үнэхээр хэрэгжээд байгаа юм уу, үгүй юм уу гэдэг дээр эргэлзэх сэтгэл төрөөд байгаа байхгүй юу. Сонирхолтой байна надад бол. Би энэ тал дээр бас хуулийн байгууллага, ялангуяа Сүхбаатар дүүргийн цагдаагийн хэлтсээс бас шалгаж тогтоосон ийм юм авсан юм болов уу гэсэн ийм зүйл дээр би бол сонирхож байгаа.

Тэгээд прокурорт гар хүрсэн гээд худлаа гүтгээд ингээд 8 сар эрүүгийн хэрэг үүсгээд ингээд дарамтлаад явж байсан шүү дээ. Тэгээд тухайн үед бас хэний захиалгаар ингээд яваад байсан юм. Тийм учраас энэ хүн бүр хууль шүүхийн өмнө адил, эрх тэгш байхын зарчмаа хэрэгжүүлээд, ялангуяа энэ шинэчлэлийн Засгийн газарт өнөөдөр төрийн ордон дотроо, ялангуяа өнөөдөр урд өмнөх практиктай нь бас давхар энийг шалгаж үнэхээр хууль нь хэрэгжээд байна уу, үгүй юу гэдэг дээр бас анхаарал хандуулаач ээ гэж хүсч байна.

Хэн хэнийг шийтгэхдээ гол нь биш. Хэн хэний захиалгаар хэн нь үйлчлэх, хэнд үйлчлээд байгаа тэр нь сонин байгаа байхгүй юу.

**Ш.Түвдэндорж:** -Хурандаа.

**Г.Лхагвасүрэн:** -Төрийн ордны хамгаалалтын албаны дарга хурандаа Лхагвасүрэн. Надтай цуг Төрийн тусгай хамгаалалтын газрын хуулийн зөвлөх хошууч Тогтохням орж ирээд байж байна.

Би эхний асуултанд хариулъя. Харуул юу хийж зогсдог. Төрийн ордны хамгаалалтын хуулиар бол төрийн ордон бол гадуур болон дотуур хамгаалалттай байна. Төрийн ордны гадуур хамгаалалт нь Улсын Их Хурлаас тогтоосон нутаг дэвсгэрийн аюулгүй байдлыг бүхэлд нь хариуцнаа гэж байж байгаа. Тэгэхээр манайхан бол одоо яг ороод ирсэн тохиолдолд бол тэр хүмүүсийн аюулгүй байдлыг хариуцна, хашаанаасаа бүсээсээ гараад одоо нөгөө жагсагчдын цаад талд байгаа хүмүүсийг зохицуулах эрх зүй нь болохоор цагдаагийн байгууллагын, нийтийн эмх замбараагүй байдал, гудамж талбай цагдаагийн бол харьцана. Ороод ирсэн тохиолдолд бол ордны хашаан дотор болон ордон дотроо бол аюулгүй байдлыг бүх хүмүүсийн аюулгүй байдлыг хангахад төрийн ордны хамгаалалтын албаны үүрэг.

**Р.Бурмаа:** -Одоо ордны одоо ажилдаа орох гээд ирчихсэн Их Хурлын гишүүнийг нүдэн дээр нь цохиод зодоод, янз бүр болж байхад тэгээд хамаагүй гээд ингээд зогсох нь зөв гэж үзэж байгаа юм уу тиймээ. Ажлын байрандаа, ажилдаа ирж байгаа хүмүүс шүү дээ.

**Г.Лхагвасүрэн:** -Төрийн тусгай хамгаалалтын хуулийн 6 дугаар зүйлд. Төрийн тусгай хамгаалалтанд байх албан тушаалтан иргэн гээд заачихсан байж байгаа. Энэ нь бол одоо нийт 3 заалттай байж байгаа. Энд бол Монгол Улсын Ерөнхийлөгч, Монгол Улсын Их Хурлын дарга, Монгол Улсын Ерөнхий сайд, дээр нь тэдгээр албыг хашиж байсан хүмүүс гээд бусад заалтууд орж байгаа. Яг Улсын Их Хурлын гишүүнийг бол биечлэн хамгаална гэсэн тийм хуулийн заалт, зохицуулалт байхгүй байгаа.

**Р.Бурмаа:** -Биечлэн хамгаална гэдэгт. Яг нүдэн дээр нь болж байна л даа. 3 харуулын хүмүүс зогсоод байж байхад яг нүдэн дээр нь цохиж байгаа байхгүй юу. Одоо бол энэ хамаагүй гэж та хариулж байна гэж би ойлгож болох уу?

**Я.Тогтохням:** -Төрийн тусгай хамгаалалтын газрын ахлах ажилтан, хуулийн зөвлөх хошууч Тогтохням.

Хурандаагийн тайлбар дээр нэмээд нэг юм хэлэх гэсэн юм. Төрийн тусгай хамгаалалтын албан хаагчийн үйл ажиллагаа тодорхой хүрээнд хязгаарлагддаг. Энэ юугаар хязгаарлагддаг вэ гэхээр төрийн ордны тухайд төрийн ордны нутаг дэвсгэрт үйл ажиллагаа явуулдаг, энэнээсээ гараад явахаар хамгаалуулагчдын зорчиж, арга хэмжээнд оролцож байгаа газруудад зохион байгуулагдаж байгаа шадар болон гадуур хамгаалалтын бүсэд үйл ажиллагаагаа явуулах эрхтэй.

Энэ хамгаалалтын төрийн ордны нутаг дэвсгэр маань энэ хашаагаар хязгаарлагддаг учраас бид нар тухайн өдөр Цагдаагийн ерөнхий газрын дарга, Нийслэлийн цагдаагийн газрын дарга хуульд заасны дагуу төрийн тусгай хамгаалалтад дэмжлэг үзүүлээч ээ, нийтийг хамарсан эмх замбараагүй байдал үүсч болзошгүй ээ, хууль бус жагсаал цуглаан зохион байгуулагдаж байнаа гэсэн албан бичиг өгч, тухайн орчинд хэв журмын хамгаалалт зохион байгуулахад дэмжлэг үзүүлээч ээ, хэв журмын хамгаалалт зохион байгуулаач ээ гэсэн албан ёсны бичгээ өгсөн.

Бид нар бол энэ хашаанаас гадагш ямар нэгэн байдлаар ард иргэдэд хуулиар олгогдсон эрхийнхээ хүрээнд биеийн болон бусад хүч хэрэглэх, нөлөөлөх ийм боломжгүй болчихдог юмаа. Энийг бол гишүүн ойлгохыг хүсч байна.

**Р.Бурмаа:** -Энэ дээр Бямбацогт гишүүн надад бас зөвлөж байна. Төрийн ордон яг ийм тодорхойноос чинь 30-аас 80 метр гэж байна. Тэгэхээр энэ хашаанаас чинь гадагшаа 30-80 метр гэж орох юм байнаа гэж би ойлголоо. Хашааны яг дэргэд зогсож байсан болохоороо би бас яг тэр 30-80 метр дотор орох байх гэж бодож байна л даа.

**Я.Тогтохням:** -Уучлаарай гишүүн ээ, энэ тодорхой заачихсан байдаг юм. Төрийн ордноос баруун, зүүн тийшээ 33 метр, урагшаа, хойшоо 80 метр гээд. Энэний хязгаараар хойшоогоо бол яг хязгаараар нь хашаагаа барьчихсан, баруун, зүүн тийшээгээ мөн адилхан. Урд талдаа бол хашаагүй байдаг.

**Ш.Түвдэндорж:** -Энхболд гишүүн.

**З.Энхболд:** -Та хоёр тэгээд 4 дэх, 5 дахь өдрийн болсон үйл явдалд хийсэн та нарын ажиллагаа болж байна гэж үзэж байгаа юм уу. Ажил нь сайхан явсан гэж дүгнэж байгаа юм уу.

**Р.Бурмаа:** -Гишүүд цохиулаад зогсож байгаа нь бол та нарт бол огт хамаагүй гэж үзэж байгаа юм байна тиймээ.

**З.Энхболд:** -Би хариултаа аваадахъя.

**Я.Тогтохням:** -Энэ ажиллагаа бол төрийн ордны бүс дотроо бол бид нар аюулгүй байдлыг хангадаг дэг журмаа сахисан. Бүсийн гадна талд, бүсийн ойролцоо бол эмх замбараагүй байдал үүссэн. Энэ нь бол цагдаагийн байгууллагын манай байгууллагын хоорондын харилцан ажиллагаа хангалтгүйгээс болоод гишүүд маань бүс рүүгээ, ордон руугаа орж чадахгүй.

**З.Энхболд:** -Чуулганы танхимыг хаагаад суучихсан нь одоо болж байгаа юм уу тиймээ.

**Г.Лхагвасүрэн:** -Тэр бол мөн төрийн ордны хуулийн 11.1.4-ийг зөрчсөн үйл ажил болсон.

**З.Энхболд:** -Тэгээд 11.1.4-ийг зөрчихөөр яадаг юм та нар.

**Г.Лхагвасүрэн:** -Захиргааны хариуцлагын хуулийн дагуу торгуулийн арга хэмжээ авах ёстой.

**З.Энхболд:** -Торгосон уу тэгээд.

**Г.Лхагвасүрэн:** -Хуулийн зөвлөх хариулах уу.

**Я.Тогтохням:** -Энэ маань Улсын Их Хурлын чуулганы танхимын хаалгыг хааж суусан албан тушаалтнууд бол Улсын Их Хурлын гишүүд байсан. Бид нар торгуулийн арга хэмжээ авах талаар судалж үзсэн. Улсын Их Хурлын тухай хуулиар энэ боломж бол хаалттай. Зүгээр гадна төрийн ордны хамгаалалтын бүсэд ч гэсэн.

**З.Энхболд:** -Үгүй ээ, үгүй. Аль хуулинд тэгж заасан юм. Улсын Их Хурлын гишүүнийг торгож болохгүй гэж аль хуулинд байна.

**Я.Тогтохням:** -Улсын Их Хурлын тухай хуулин дээр байна.

**З.Энхболд:** -Захиргааны хариуцлагын субъект биш гэж байгаа юм уу.

**Я.Тогтохням:** -Улсын Их Хурлын тухай хуулийн 34 дүгээр зүйлийн 34.7 дахь хэсэгт заачихсан байна л даа.

**З.Энхболд:** -Юу гэсэн байна.

**Я.Тогтохням:** -Улсын Их Хурлын гишүүнийг за би яг хуулийг нь барьж ирээгүй учраас үгчилж хэлж чадахгүй байх. Улсын Их Хурлын гишүүнийг бүрэн эрхийг нь.

Энэ хуулийн 6.9.1. энэ бол Улсын Их Хурлын гишүүний бүрэн эрхийг түдгэлзүүлэх асуудлыг Улсын ерөнхий прокурор Улсын Их Хуралд өргөн барьсан гэж байгаа юм.

**З.Энхболд:** -Чи хуулийн сургууль төгссөн юм уу, төгсөөгүй юм уу. Ямар мэргэжилтэй юм чи.

**Я.Тогтохням:** -Эрх зүйч. Ямар сургууль төгссөн юм. Хилийн цэргийн дээд сургууль, Батлан хамгаалахын их сургууль төгссөн юм.

**З.Энхболд:** -Чамд ямар ч хуульчийн үнэр алга за. Чи ажлаа өг. Төрийн ордны хуулин дотор чинь торгоно гээд заачихсан байна шүү дээ. Тэгээд торгууль тавихгүй байгаа төрийн тусгай хамгаалалтын эрх бүхий албан тушаалтан гэдэг чинь хэн юм.

**Я.Тогтохням:** -Харуулын захирал, гадуур хамгаалалтын алба гэж байдаг.

**З.Энхболд:** -Одоо хүртэл торгууль тавиагүй юм уу.

**Я.Тогтохням:** -Бид төрийн ордны хамгаалалтын бүсэд жагсаал цуглаан хууль ёсоор зохион байгуулсан.

**З.Энхболд:** -Төрийн ордон, түүний нутаг дэвсгэрт гэдэгт чуулганы танхим хамаардаггүй юм уу.

**Я.Тогтохням:** -Чуулганы танхим хамаарч байгаа.

**З.Энхболд:** -Тэгээд.

**Я.Тогтохням:** -Тэгээд торгуулийн арга хэмжээ авах асуудал яригдахаар Улсын Их Хурлын тухай хуулийн энэ заалтаар боломжгүй болчихоод байгаа юм л даа.

**З.Энхболд:** -Яагаад боломжгүй байгаа юм.

**Я.Тогтохням:** -Энэ дээр ингээд заачихсан байна л даа.

**З.Энхболд:** -Тэгээд энэ танхим дотроо зодолдоод байвал яадаг юм.

**Я.Тогтохням:** -Гишүүнийг албадан саатуулах, цагдан хорих, түүнд шүүхийн журмаар захиргааны шийтгэл оногдуулах, гэр, албан өргөө, тээврийн хэрэгсэл, биед нь үзлэг нэгжлэг хийхийг хориглоно гэсэн заалт байдаг. Тэгэхээр бид нар торгуулийн арга хэмжээ авах боломжгүй болчихоод байна л даа. Улсын Их Хурлын гишүүн.

**З.Энхболд:** -Боломжгүй биш боломжтой байгаагаа та нар ашиглахыг хүсэхгүй байгаа байхгүй юу.

**Д.Батцогт:** -Би нэг асуулт асуугаадахъя.

**З.Энхболд:** -Одоо тэгээд ажлаа өгөөч та нар. Ажлаа хийдэггүй юм бол.

**Х.Тэмүүжин:** -Тэр заалтан дээр чинь шүүхийн журмаар гэж байгаа шүү дээ. Та нар яадаг юм. Улсын Их Хурлын гишүүнийг торгоё гээд шүүх рүү гомдол гаргах ёстой юм уу, эсвэл тэр даруйдаа эрх бүхий албан тушаалтанд торгуулийн хуудсаа бичээд өгөх бололцоотой юм уу.

**Я.Тогтохням:** -Захиргааны хариуцлагын тухай хууль дээр бас заалт бий л дээ. Торгууль оногдуулах журмыг зохицуулсан. Энэ дээр бол тухайн зөрчил гаргасан этгээдээс тайлбар авах, тэмдэглэлтэй танилцуулж гарын үсэг зуруулах ийм асуудал байгаа юм.

**С.Бямбацогт:** -Одоо үндсэн асуудалдаа оръё тэгэх үү.

**Р.Бурмаа:** -Үндсэн асуудал чинь энэ шүү дээ. Би яг энэ асуудлыг өөрөө би хэлэлцэх асуудалд оруулаад үндсэн асуудалд орчихоод.

**С.Бямбацогт:** -Тийм, харин тийм. Одоо Бурмаа гишүүний ярьж байгаа асуудалд ормоор байгаа байхгүй юу. Тэгэхгүй одоо заавал тэр хэдэн гишүүдийг... яллах гээд л, шүүх гээд, торгох гээд ямар хэрэг байна.

**Р.Бурмаа:** -Үгүй энэ чинь яг энэ чинь үндсэн асуудал.

**Ш.Түвдэндорж:** -Дур дураараа ярихгүй шүү. Батцогт гишүүн.

**Д.Батцогт:** -Би ер нь хэнийх нь буруу, хэнийх нь зөв гэдэг талаас нь биш ер нь энэ хурандаагаас нэг асуулт асуучихъя гэж бодож байна л даа. Урд нь бид нар олон удаа жагсаал хийсэн. Энэ төрийн тусгай хамгаалалттай газар гэдэг хүрээнд тэр тугнаас урд л байлгадаг л байсан шүү дээ. Иргэд жагсахаар тугнаас урд жагсдаг, нам жагсахаар тугнаас хойно жагсдаг энэ ордонд бол хамаагүй ойртож жагсаж болдог ийм ялгаа байдаг юм уу. Энийг нэг хариулаадахаач.

**Г.Лхагвасүрэн:** -Ер нь бол тэр 18-ны үйл ажиллагаа бол төрийн ордонд орж ирэх гэж байгаа хөдөлгөөнийг хаасан нь бол хууль зөрчсөн үйлдэл болсон. Энэ үйлдлийг одоо бид баримтжуулаад, торгуулийн арга хэмжээ авахаар материалыг нь бүрдүүлж байж байгаа. Тухайн үед бол бүс рүү нэвтэрч орж ирээгүй, бүсийг орж гарах хөдөлгөөнийг хязгаарласан нь бол хууль зөрчсөн үйлдэл байсан.

**Р.Бурмаа:** -Тэр биенд ингээд гарч хүрч байхад та нар надад, бид нарт хамаагүй юм байнаа, манай бүсээс гадна байна гээд хайхраагүй байж. Гэхдээ тэнд одоо заналхийлсэн, биенд нь гарч хүрч байгаа энэ тохиолдол гарч байхад яагаад тэгвэл холбогдох байгууллага буюу цагдаагийн албанд ингэж энэ мэдээллийг хүргэж бас урьдчилан сэргийлэх ажиллагаа хийхгүй байгаа юм. Ямар нэг байдлаар тэнд алхам хийхгүй байгаа юм. Одоо бид нарт хамаагүй гээд л ингээд зогсож байна шүү дээ. Гэтэл хуулиараа бол Улсын Их Хурлын гишүүд чинь бас тодорхой хамгаалалт эд нар ойлгомжтой байгаа шүү дээ.

Гэтэл тэрийг хараад зогсож байгаа танай харуулынхан яагаад энэ тухай тэгвэл өөрсөнд нь хамаагүй байлаа гэхэд яагаад тэгвэл цагдаад хэлэх тухай асуудлыг гаргахгүй байгаа юм.

**Я.Тогтохням:** -Цагдаагийн байгууллагад бид нар тухайн үед шуурхай удирдлагын төв байгуулагдан ажиллаж байсан. Албан ёсоор төрийн ордны тухай хуульд заасны дагуу Цагдаагийн ерөнхий газрын даргад хүсэлт хүргүүлсэн. Үүнээс гадна цагдаагийн байгууллагын байгуулагдсан шуурхай штабтай нь байнгын холбоотой ажиллаж, гишүүд ийм байдалд орж байна шүү, тийшээ хэв журмын цагдаа нарыг явуулаарай гэдэг үүргийг тухай бүр өгч байсан.

**Р.Бурмаа:** -Яг цохиж байсан хүмүүсийг харж байсан гэрч нар нь танай харуулахын байгаа шүү.

**Я.Тогтохням:** -Бид нар энэ асуудлыг баримтжуулаад торгуулийн арга хэмжээ авах, захиргааны арга хэмжээ авах асуудлуудыг зохицуулаад хөөцөлдөөд явж байгаа.

**Д.Ганбат:** -Та хоёроос нэг юм асуучих гэсэн юм. Одоо за саяны 2 өдөр тэглээ. Тэр яг буйдан тавиад сууж байгаа нь яг хууль зөрчиж байгаа юм уу, үгүй юм уу гээд нэг асуудал байгаа. Түүнээс гадна одоо бас Гарьдхүүгийн Баярсайхан гишүүн, Хүрэлсүх гишүүн хоёр нөгөө Хүрэлсүх гишүүн нь зодлоо шүү дээ. Энд бол хуулийг бол та нар сахиулах ёстой юм байна л даа. Тэгээд одоо ингээд зодолдоод байхад нь арга хэмжээ авсан юм уу, ядаж одоо ингэж болохгүй гэж сануулах ёстой юм уу.

Тэгэхгүй бол одоо тэгээд нэгийгээ алчихвал яах юм. Хэвлэл, мэдээллийнхэн бол яахав тэр энд тэнд тийм юм байдаг гээд яагаад байгаа л даа. Гэхдээ та бүхэн бол яг хуулийн үүднээс хандаад л, цаашдаа ямар нэгэн үр дагавартай байж болох вэ, яахав ийхэв, энийг бас бодолцох ёстой. Хууль сахиулах талаар ажиллах ёстой.

Нөгөө талаар би Бурмаа гишүүнийг Улсын Их Хурлын гишүүний халдашгүй эрхийг ярьж байгаад бас баярлаж байна. Энхбаяр ерөнхийлөгч, Энхбаярыг баригдаж байх үед нь тухайн үед нь 3-4 гишүүнийг тэр диванаар хөмөрч тавиад тавьж байсан. Би тэгэхэд бодож байсан. Энд Улсын Их Хурлын гишүүний халдашгүй эрх гэж байдаггүй юм байнаа. Улсын Их Хурлын гишүүн бол хууль хийхдээ хянах үүрэгтэй тиймээ, эрхтэй. Тэр хүмүүс чинь зүгээр суугаад хараад байж байгаа. Яагаад хөмөрч байгаа юм. Тэрэн дээр юу ч ярихгүй өнгөрч байгаа байхгүй юу. Энэнээс хойш бол энэ явдал бол бас тийм сонин биш байдалтай болчихоод байгаа юм. Тэгээд энэ цаашдаа бол юу ч болж мэдэхээр юм шиг байгаа юм.

Ямар ч байсан та бүхэн бол одоо энд ажил хийдэг хүмүүсийн хувьд тэр Улсын Их Хурлын танхим, тэр үүдэн дээр нь зодолдож нүдэлдэх тиймээ, бие биенээ цохихыг нь болиулах ёстой. Тэрнээс сая торгуулийн арга хэмжээ байдаг юм байна. Тэрийг авах ёстой шүү дээ. Энэ талаар юу гэж бодож байна.

**Я.Тогтохням:** -Бид энэ гарсан асуудлыг судлаад, ер нь сүүлийн үед хамгаалалтын нөхцөл байдалтай холбоотой, шинээр үүсч бий болоод байгаа эрх зүйн зохицуулалтгүй, энэ асуудлуудыг судлаад, дүгнэлт гаргах хэмжээнд явж байгаа. Төрийн тусгай хамгаалалтын тухай хууль 1995 онд батлагдсан. Энэнээс хойш ямар нэгэн өөрчлөлт юм ороогүй. Бид нар хуулийн төслийг боловсруулах явцдаа энийг ашиглахаар ажиллаж байгаа.

**З.Энхболд:** -Үг хэлж болох уу.

**Ш.Түвдэндорж:** -Энхболд дарга.

**З.Энхболд:** -Хууль биелэхгүй байна гэдэг юм яг энэн шиг нөхрөөс ингэж болдог байхгүй юу. Төрийн ордны тухай хуулийн 11 дүгээр зүйл бол маш ойлгомжтой байгаа. Төрийн ордны түүний нутаг дэвсгэрт дор дурдсан зүйлийг хориглоно. Төрийн ордонд бол хурал зөвлөлгөөн хуульд зааснаас бусад үйл ажиллагаа явуулж болохгүй ээ. Төрийн ордон, түүний нутаг дэвсгэрт жагсаал цуглаан, өлсгөлөн, суулт хийх зэргээр шаардлагаа илэрхийлэх, төрийн ордонд нэвтрэгчдэд саад хийх ийм юм гаргасан байх юм бол ингэж ингэж торгоноо. Тэр торгуулийг нь төрийн тусгай хамгаалалтын эрх бүхий албан тушаалтанд ногдуулна гээд биччихсэн байгаа юм.

Тэгэхээр эрүүгийн хариуцлага, захиргааны хариуцлага хоёроо ялгахгүй, энэ хуульч гэдэг шиг хүмүүсээс болоод энэ хууль хэрэгждэггүй юмаа. Тэгээд энэ хуулиа хэрэгжүүлэх үүрэгтэй юм. Бурмаа гишүүний ярьж байгаа бол зөв. Ажил руугаа саадгүй нэвтэрч орох ёстой. Хэн нэгэн хүнд нь биенд нь хүрч болохгүй. Тэр бол захиргааны зөрчил болоод явж байгаа. Төрийн ордныг тойрсон хуулийн дагуу явагдаж байгаа жагсаал цуглааныг бол хэн ч, юу ч хэлэхгүй. Тэр бол одоо болдог зүйлээрээ болоод л явна.

Төрийн ордон руу нэвтрэхийг хориглоод, чуулганы танхим руу нэвтрэхийг хориглоод диван тавьж сууж байгаа нь өөрөө 11.1.4 рүү орчихоод байгаа юм. Тэгэхээр ийм тохиолдолд бол энэ байгууллага ажлаа хийх ёстой. Ажлаа хийхийн оронд хийхгүй гэдгээ илэрхийлж байгаа улсуудыг бол нэн даруй ажлаас нь халах ёстой шүү дээ. Одоо ингэж л цаашаа явна. Энэ улсууд бол энэ ажлыг хийхгүй гэж байна. Хууль дутсандаа биш. Энэ хуулийг хэрэгжүүлэх хүсэлгүй байгаа байхгүй юу.

Тийм учраас энэ 2 хүн ажлаасаа халагдах ёстой. Дараагийн хүмүүс нь торгуулиа тавиад л явах ёстой. Ажлаа хийхийг хүсэхгүй байгаа бол. Ийм арчаагүй болчихсон байхгүй юу монголын төр гэж.

**Ш.Түвдэндорж:** -Бямбацогт гишүүн.

**Р.Бурмаа:** -Энэ саналыг дэмжиж байна.

**С.Бямбацогт:** -Би бас дэмжихгүй байна. Яагаад дэмжихгүй байгааг бас тайлбар хэлэх ёстой байх гэж бодож байна. Бурмаа гишүүний ярьж байгаа зөв өө. Их Хурлын гишүүний халдашгүй байдалд бас халдаж байгаа, бас зүй бусаар харьцаж байгаа энэ бол буруу. Бурмаа гишүүний тавьж байгаа асуудлыг дэмжиж байна. Их Хурлын гишүүн халдашгүй байх ёстой.

Гэхдээ ийм байдлаар Их Хурлын гишүүний халдашгүй байдал маань ялгавартай байж болохгүй ээ. Ардчилсан намын гишүүд болохоор халдашгүй байдал үйлчлэх ёстой гэсэн байдлаар ханддаг. МАН-аас сонгогдсон гишүүдийг болохоор диван таглаж суулаа, хаалаа таглаж суулаа. Тийм учраас заавал шийтгэх ёстой, яллах ёстой гэдэг байдлаар хандаж болохгүй. Өөрөөр хэлэх юм бол Ардчилсан намын гишүүдийн халдашгүй байдалд хууль нь үйлчлэх ёстой, ардын намын гишүүдэд халдаж болноо гэсэн зарчмаар одоо асуудлыг ярьж байгаад харамсалтай байна. Харамсч байна.

**Ш.Түвдэндорж:** -За өнгөрсөн энэ дээр бол намын гишүүн яриагүй, Улсын Их Хурлын гишүүдийн эрх зүйн байдлын тухай ярьсан нэгдүгээрт. Хоёрдугаарт, Их Хурлын гишүүн жишээ нь замын хөдөлгөөний дүрэм зөрчөөд, зөрчил гаргавал шууд захиргааны шийтгэл ногдуулах ёстой тиймээ. Тэгэхгүй за энэ чинь халдаж болохгүй гээд явуулахгүй биз дээ. Тэрэнтэй адилхан агаар нэг ийм захиргааны шийтгэл гэдгийг бол тэгж ойлгоод байна л даа.

Улсын Их Хурлын дарга Ерөнхий сайдын өрөөнд дайрч орсон, төрийн ордны үүдэнд рекет хийсэн, Улсын Их Хурлын танхимын үүдийг хаасан, гишүүдийг хорьж оруулахгүй байгаа, биед нь халдсан энэ бүх юм. Тэгээд дээр нь тэр Ганбат гишүүний 2 гишүүний ёс зүйн зөрчил, хоорондын асуудал.

Ер нь энэ төрийн ордонд журам сахиулагч, одоо жишээ нь жижигхэн зүйл хэлэхэд одоо 3 цаг хүртэл үг хэлэх эрхийг хасах. Тэрийг хэн зохион байгуулж, хэн аваачиж танхимаас гаргадаг энэ бүх зохицуулалт нь ямархуу түвшинд явдаг юм бэ. Та нар түрүүн хэлж байна.

Тэр Төрийн ордны хамгаалалтын хуульд шинэчилсэн боловсруулахдаа энийг тусганаа гэж байх шиг байна тиймээ. Тэгэхээр иймэрхүү нарийн ширийн шинэ нөхцөл байдлуудыг сайн харж, энэ ажлаа сайн хийж.

**З.Энхболд:** -Үгүй, хууль ямар ч шинэчлэх шаардлага байхгүй. Байгаа хуулиа хэрэгжүүлэхгүйгээ ингэж тайлбарладаг улсууд байхгүй юу. Тэгэхээр асуудал нь хуулиндаа биш, асуудал нь энэ хүмүүст байгаа юм. Хүмүүсийг нь солиод л яв. Маш хялбархан байхгүй юу.

**Р.Бурмаа:** -Би Байнгын хорооноос энэ тухай шийдвэр гарах хэрэгтэй гэж үзэж байна.

**Ш.Түвдэндорж:** -Энэ асуудлаар санал боловсруулах ажлын хэсэг томилох.

**Р.Бурмаа:** -60 мянган төгрөгөө төлж болно шүү дээ тиймээ.

**Ш.Түвдэндорж:** -Энэ түрүүний манай хууль өргөн барих, хууль санаачлагчид буцаах Хууль, Улсын Их Хурлын бусад шийдвэрийн төслийг Их Хурлын гишүүн Батцогт танилцуулна.

Тэгээд энэ Төрийн ордны хамгаалалтын албаны хүмүүсийг тэр торгууль, асуудал, ажил төрлөө хийгээд тэр торгууль шийтгэлийн асуудлаа яаралтай шийдвэрлэж танилцуулахыг үүрэг болгож байнаа.

***Хуралдаан 12 цаг 10 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш